Փիփերթ կլորատերև

Փիփերթ կլորատերև (), տուղտազգիների ընտանիքին պատկանող դեղաբույս։

Նկարագրություն 
10-40 սմ երկարությամբ, գետնատարած կամ վեր բարձրացող ճյուղավոր ցողուններով, միամյա կամ բազմամյա մեղրատու խոտաբույս է։ Սղոցաեզր, երկար տերևակոթերով ամբողջական տերևները սրտաձև են։ Երկար ծաղկակոթերով հնգանդամ ծաղիկները առաջանում են տերևանութներում։ Ծաղիկն ունի եռամասնյա ենթաբաժակ, բաց վարդագույն պսակաթերթիկներ, բազմաթիվ միաձուլված առէջներով խողովակ կազմող առէջներ։ 12-16 երիկամաձև պտղիկներից կազմված տափակ չոր թավոտ պտուղը սկավառակաձև բազմասերմիկ է։ Պտղիկները հասունանալիս առանձնանում են։

Տարածվածություն 
Աճում է ստորին և միջին լեռնային գոտիների այգիներում, բանջարանոցներում, ճանապարհների եզրերին, աղբավայրերում։ Հանդիպում է բոլոր մարզերում։

Նշանակություն 
Բուժական նպատակներով օգտագործում են բույսի՝ մեծ քանակությամբ դաբաղանյութեր, լորձանյութեր, ածխաջրեր, կումարիններ, կաուչուկային միացություններ, տոկոֆերոլ, անտոցիանային գլիկոզիդ մալվին, կարոտին, ասկորբինաթթու պարունակող վերգետնյա մասն ու տերևները։ Թարմ և եփված երիտասարդ տերևներն օգտագործում են որպես սնունդ, ուտելի են նաև կանաչ թերհաս պտուղները։

Ծանոթագրություններ 

Դեղաբույսեր
Տուղտազգիներ
Միամյա բույսեր
Բազմամյա բույսեր
Խոտաբույսեր
Մեղրատու բույսեր
Եվրոպայի բուսական աշխարհ